b'\n_START_ARTICLE_\nI\xe2\x80\x99Dees\n_START_SECTION_\nUra\n_START_PARAGRAPH_\nTurusta kotoisin olleen yhtyeen ponnahduslautana toimi MTV3-kanavan kilpailu Tie t\xc3\xa4htiin vuodelta 2000. He saivat pian levytyssopimuksen ja yhtyeen ensimm\xc3\xa4inen albumi Sweet Confusion ilmestyi maaliskuussa 2002 Columbia Recordsin kautta. Albumilta julkaistiin kuusi single\xc3\xa4. Parhaiten niist\xc3\xa4 menestyi Mikko Kivarin ja Marko Kumpulan s\xc3\xa4velt\xc3\xa4m\xc3\xa4 sek\xc3\xa4 Elena Madyn sanoittama \xe2\x80\x9dTime\xe2\x80\x9d, joka nousi 13 viikoksi Suomen viralliselle singlelistalle, ja oli parhaimmillaan sijalla nelj\xc3\xa4. My\xc3\xb6s kappale \xe2\x80\x9dAutomatic\xe2\x80\x9d nousi singlelistalle, viikoksi sijalle 19, ja itse albumi oli kaksi viikkoa Suomen virallisella albumilistalla, sijalla 18 vuoden 2002 13. viikolla ja sijalla 33 viikolla 14._NEWLINE_I\xe2\x80\x99Deesin toinen albumi, nimelt\xc3\xa4\xc3\xa4n Feed Me, ilmestyi lokakuussa 2003. Nelj\xc3\xa4 albumin 12:sta kappaleesta oli j\xc3\xa4senten itsens\xc3\xa4 osaksi s\xc3\xa4velt\xc3\xa4mi\xc3\xa4, kun yhtyeen ensimm\xc3\xa4isell\xc3\xa4 albumilla ei ollut ollut yht\xc3\xa4\xc3\xa4n heid\xc3\xa4n omaa s\xc3\xa4vellyst\xc3\xa4\xc3\xa4n. Sen kappaleista julkaistiin singlein\xc3\xa4 \xe2\x80\x9dBrave and Optimistic Girl\xe2\x80\x9d ja \xe2\x80\x9dSpecial\xe2\x80\x9d. Albumi tai singlet eiv\xc3\xa4t nousseet myyntilistoille._NEWLINE_Vuonna 2005 I\xe2\x80\x99Dees osallistui Eurovision laulukilpailun Suomen-karsintoihin kappaleella \xe2\x80\x9dYeah Yeah\xe2\x80\x9d. Se p\xc3\xa4\xc3\xa4si jatkoon ensimm\xc3\xa4isest\xc3\xa4 alkukarsinnasta ja sijoittui lopulta karsinnan finaalissa kuudenneksi. Samana vuonna yhtye vieraili Boy Novicen EP:ll\xc3\xa4 Girl \xe2\x80\x9dWhat They Want\xe2\x80\x9d -kappaleessa. Sittemmin yhtye lopetti toimintansa.'